b'\n_START_ARTICLE_\nSudenoja\n_START_PARAGRAPH_\nSudenoja (ven. (Suomessa) \xd0\xa0\xd0\xb0\xd0\xb7\xd0\xb2\xd0\xbe\xd0\xb7, Razvoz, v:sta 1948 (Ven\xc3\xa4j\xc3\xa4ll\xc3\xa4) \xd0\xa1\xd1\x80\xd0\xb5\xd0\xb4\xd0\xbd\xd0\xb5\xd0\xb3\xd0\xbe\xd1\x80\xd1\x8c\xd0\xb5, Srednegorje) on entinen Suomen kyl\xc3\xa4 Karjalankannaksella Neuvostoliitolle luovutetulla alueella. Suomelle kuuluessaan Sudenoja kuului Kyyr\xc3\xb6l\xc3\xa4n kuntaan vuoteen 1934 asti ja t\xc3\xa4m\xc3\xa4n j\xc3\xa4lkeen Muolaan kuntaan. Nykyisin kyl\xc3\xa4ss\xc3\xa4 ei ole asutusta.\n_START_SECTION_\nKyl\xc3\xa4kuva\n_START_PARAGRAPH_\nSudenoja sijaitsi Muolaan kunnan keskiosassa. Kyl\xc3\xa4st\xc3\xa4 oli matkaa Kyyr\xc3\xb6l\xc3\xa4n kirkonkyl\xc3\xa4\xc3\xa4n noin nelj\xc3\xa4 kilometri\xc3\xa4 ja Muolaan kirkonkyl\xc3\xa4\xc3\xa4n noin kahdeksan kilometri\xc3\xa4. Sudenojan naapurikyli\xc3\xa4 olivat pohjoisessa Kangaspelto ja Yl\xc3\xa4-Kuusaa, id\xc3\xa4ss\xc3\xa4 Paakeli, etel\xc3\xa4ss\xc3\xa4 Kyyr\xc3\xb6l\xc3\xa4 ja l\xc3\xa4nness\xc3\xa4 Tervola. Sudenojan halki kulki Viipurista Kivennavalle johtanut kantatie 63, josta kyl\xc3\xa4n keskustassa erkani maantie Valkj\xc3\xa4rven suuntaan. Kyl\xc3\xa4keskustan it\xc3\xa4puolella virtasi Yskjoki. Vuonna 1936 Sudenojan pinta-ala oli 3,29 neli\xc3\xb6kilometri\xc3\xa4, josta oli peltoa 108 hehtaaria, niitty\xc3\xa4 kolme hehtaaria ja mets\xc3\xa4\xc3\xa4 218 hehtaaria._NEWLINE_Sudenojan v\xc3\xa4est\xc3\xb6 koostui l\xc3\xa4hes kokonaan ven\xc3\xa4l\xc3\xa4isist\xc3\xa4, joiden esi-is\xc3\xa4t oli siirretty alueelle 1700-luvulla. Kyl\xc3\xa4ss\xc3\xa4 oli vain yksi suomalaistalo, sekin kyl\xc3\xa4keskustan ulkopuolella Kyyr\xc3\xb6l\xc3\xa4\xc3\xa4n p\xc3\xa4in ment\xc3\xa4ess\xc3\xa4. Kyl\xc3\xa4 oli rakennettu perinteisen ven\xc3\xa4l\xc3\xa4isen maalaiskyl\xc3\xa4n tavoin: talot sijaitsivat vierivieress\xc3\xa4 maantien molemmin puolin, p\xc3\xa4\xc3\xa4dyt tielle p\xc3\xa4in. Kyl\xc3\xa4n maataloutta olivat elvytt\xc3\xa4neet Yskjoen rehev\xc3\xa4\xc3\xa4n laaksoon raivatut uudispellot. Kangaspellon ven\xc3\xa4l\xc3\xa4iset asukkaat olivat ortodokseja ja kuuluivat Kyyr\xc3\xb6l\xc3\xa4n seurakuntaan. Kyl\xc3\xa4ss\xc3\xa4 oli kauppa._NEWLINE_Sudenojalla ei ollut omaa koulua, vaan suurin osa kyl\xc3\xa4st\xc3\xa4 kuului Kangaspellon koulupiiriin ja pienempi osa Kyyr\xc3\xb6l\xc3\xa4n koulupiiriin.\n_START_SECTION_\nSota-aika\n_START_PARAGRAPH_\nSudenojan v\xc3\xa4est\xc3\xb6 evakuoitiin l\xc3\xa4ntisemp\xc3\xa4\xc3\xa4n Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kyl\xc3\xa4l\xc3\xa4iset p\xc3\xa4\xc3\xa4siv\xc3\xa4t palaamaan raunioituneeseen kotikyl\xc3\xa4\xc3\xa4ns\xc3\xa4. J\xc3\xa4lleenrakennuksen lis\xc3\xa4ksi p\xc3\xa4\xc3\xa4tettiin Kyyr\xc3\xb6l\xc3\xa4n jakokunnan kyliss\xc3\xa4, joihin Sudenoja kuului, aloittaa tilusj\xc3\xa4rjestely, jonka avulla useisiin osiin ja palstoihin jakautuneet tilat saataisiin toimivimmiksi kokonaisuuksiksi. Tilusj\xc3\xa4rjestelyn yhteydess\xc3\xa4 Kangaspellon, Sudenojan ja Parkkilan kyl\xc3\xa4t lakkautettiin ja liitettiin Kyyr\xc3\xb6l\xc3\xa4n kyl\xc3\xa4\xc3\xa4n. J\xc3\xa4lleenrakennus keskeytyi vuonna 1944 Neuvostoliiton suurhy\xc3\xb6kk\xc3\xa4yksen alettua ja kyl\xc3\xa4n asukkaat evakuoitiin uudelleen. Rauhanteossa kyl\xc3\xa4 j\xc3\xa4i taas Neuvostoliiton puolelle._NEWLINE_Sodan j\xc3\xa4lkeen Muolaan siirtov\xc3\xa4ki asutettiin Lounais-H\xc3\xa4meeseen, Etel\xc3\xa4-Pirkanmaalle ja H\xc3\xa4meenlinnan seudulle, jossa Kyyr\xc3\xb6l\xc3\xa4n alueen kylien asukkaat asutettiin H\xc3\xa4meenlinnan kaupunkiin, H\xc3\xa4meenlinnan maalaiskuntaan ja Vanajan kuntaan.'